CELEX: C2007/283/81
Language: el
Date: 2007-11-24 00:00:00
Title: Υπόθεση F-94/07: Προσφυγή της 21ης Σεπτεμβρίου 2007 — Rebizant κ.λπ. κατά Επιτροπής

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/45
            
         Προσφυγή της 21ης Σεπτεμβρίου 2007 — Rebizant κ.λπ. κατά Επιτροπής
   (Υπόθεση F-94/07)
   (2007/C 283/81)
   Γλώσσα διαδικασίας: η γαλλική
   Διάδικοι
   
      Προσφεύγοντες: Jean Rebizant (Καρλσρούη, Γερμανία) και λοιποί (Εκπρόσωποι: S. Orlandi, A. Coolen, J-N. Lois, E. Marchal, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Δικαστήριο Δημόσιας Διοίκησης:
   
               —
            
            
               να αναγνωρίσει την έλλειψη νομιμότητας της αποφάσεως με την οποία καθορίζονται τα ανώτατα όρια προαγωγής προς τον βαθμό AD 13 που έχουν εφαρμογή στους υπαλλήλους που εμπίπτουν στον προϋπολογισμό Έρευνα-Κοινό Κέντρο Ερευνών (ΚΚΕ), και του προϋπολογισμού λειτουργίας·
            
         
               —
            
            
               να ακυρώσει την απόφαση της αρμόδιας για τους διορισμούς αρχής να μη προαγάγει τους προσφεύγοντες στον βαθμό AD 13 κατά τις προαγωγές 2006·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Προς στήριξη της προσφυγής τους, οι προσφεύγοντες επικαλούνται τους εξής λόγους:
   
               —
            
            
               παράβαση του άρθρου 5, παράγραφος 5, του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων (ΚΥΚ)·
            
         
               —
            
            
               παράβαση του άρθρου 6, παράγραφος 2, του ΚΥΚ καθώς και του άρθρου 9 του παραρτήματος 13·
            
         
               —
            
            
               παραβίαση της αρχής της ίσης μεταχειρίσεως.
            
         Οι προσφεύγοντες διευκρινίζουν ότι καθορίζοντας στο 98,5 το ανώτατο όριο των υπαλλήλων που μπορούν να προαχθούν προς τον βαθμό AD 13 για τους υπαλλήλους που εμπίπτουν στον προϋπολογισμό Έρευνα και στον προϋπολογισμό του Κέντρου Ερευνών, η Επιτροπή δεν έλαβε υπόψη, αφενός, τις θέσεις οι οποίες, κατ' εφαρμογήν του άρθρου 9 του παραρτήματος 13 του ΚΥΚ, ήσαν οριστικά κενές στην ΓΔ Έρευνα και στην ΓΔ του Κέντρου Ερευνών και, αφετέρου, την ιδιομορφία της καταστάσεως των υπαλλήλων που εμπίπτουν στους προϋπολογισμούς αυτούς.
   Οι προσφεύγοντες υποστηρίζουν ότι παραλείποντας να πράξει τούτο, η Επιτροπή παρέβη την απόφασή της της 20ής Ιουλίου 2005, σχετικά με τις λεπτομέρειες ως προς τη διαδικασία προαγωγής των υπαλλήλων οι οποίοι αμείβονται από το τμήμα του γενικού προϋπολογισμού που αναφέρεται στην έρευνα, απόφαση η οποία ορίζει τους κανόνες οι οποίοι διασφαλίζουν την αρχή της ίσης μεταχειρίσεως μεταξύ των υπαλλήλων των διαφόρων προϋπολογισμών.